CELEX: 32021R0996
Language: fi
Date: 2021-06-21 00:00:00
Title: Neuvoston asetus (EU) 2021/996, annettu 21 päivänä kesäkuuta 2021, Valko-Venäjää koskevista rajoittavista toimenpiteistä annetun asetuksen (EY) N:o 765/2006 muuttamisesta

21.6.2021   
               
               
                  FI
               
               
                  Euroopan unionin virallinen lehti
               
               
                  LI 219/1
               
            
         NEUVOSTON ASETUS (EU) 2021/996,
         annettu 21 päivänä kesäkuuta 2021,
         Valko-Venäjää koskevista rajoittavista toimenpiteistä annetun asetuksen (EY) N:o 765/2006 muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 215 artiklan,
         ottaa huomioon Valko-Venäjän tilanteen johdosta määrättävistä rajoittavista toimenpiteistä 15 päivänä lokakuuta 2012 annetun neuvoston päätöksen 2012/642/YUTP (1),
         ottaa huomioon unionin ulkoasioiden ja turvallisuuspolitiikan korkean edustajan ja Euroopan komission yhteisen ehdotuksen,
         sekä katsoo seuraavaa:
         
                     (1)
                  
                  
                     Neuvoston asetuksessa (EY) N:o 765/2006 (2) säädetään varojen ja taloudellisten resurssien jäädyttämisestä ja kielletään varojen tai taloudellisten resurssien asettaminen sellaisten henkilöiden, yhteisöjen tai elinten saataville, jotka ovat vastuussa vakavista ihmisoikeusloukkauksista tai kansalaisyhteiskunnan ja demokraattisen opposition tukahduttamisesta tai joiden toiminta muulla tavoin heikentää vakavasti demokratiaa tai oikeusvaltioperiaatteen toteutumista Valko-Venäjällä tai jotka hyötyvät Lukašenkan hallinnosta tai tukevat sitä. Asetuksessa kielletään myös Euroopan unionin yhteisessä puolustustarvikeluettelossa lueteltuihin tuotteisiin ja teknologiaan liittyvän teknisen avun antaminen tai tällaisten tuotteiden toimitukseen, valmistamiseen, huoltoon ja käyttöön liittyvän teknisen avun antaminen. Asetuksessa kielletään sellaisten tarvikkeiden, joita voidaan käyttää kansallisiin tukahduttamistoimiin, vienti Valko-Venäjällä oleville henkilöille, yhteisöille tai elimille tai siellä käytettäväksi sekä kyseisiin tarvikkeisiin liittyvän teknisen avun, välityspalvelujen, rahoituksen tai rahoitusavun antaminen. Lisäksi siinä kielletään valkovenäläisiltä lentoliikenteen harjoittajilta laskeutuminen, lentoonlähtö tai ylilento unionin alueella.
                  
               
                     (2)
                  
                  
                     Asetuksella (EY) N:o 765/2006 pannaan täytäntöön päätöksessä 2012/642/YUTP säädetyt toimenpiteet.
                  
               
                     (3)
                  
                  
                     Neuvoston täytäntöönpanopäätöksessä (YUTP) 2021/1002 (3) nimetään joitakin tahoja 24 ja 25 päivänä toukokuuta 2021 kokoontuneen Eurooppa-neuvoston niiden päätelmien panemiseksi täytäntöön, jotka annettiin, kun Ryanairin EU:n sisäinen lento laittomasti pakotettiin laskeutumaan Minskiin Valko-Venäjälle 23 päivänä toukokuuta 2021. Jotta voitaisiin välttää kyseisten uusien nimeämisten ei-toivottuja seurauksia, neuvoston päätöksellä (YUTP) 2021/1001 (4) muutetaan päätöstä 2012/642/YUTP siten, että otetaan käyttöön tiettyjä uusia poikkeuksia, jotka koskevat varojen jäädyttämistä ja kieltoa asettaa varoja tai taloudellisia resursseja luetteloon merkittyjen henkilöiden tai yhteisöjen saataville. Kyseiset poikkeukset koskevat lentoja humanitaarisiin tarkoituksiin, henkilöiden evakuoimiseksi tai kotiuttamiseksi, taikka aloitteisiin liittyen, joilla tuetaan luonnonkatastrofien, ydinonnettomuuksien tai kemiallisten katastrofien uhreja, sellaisiin poliittisiin kokouksiin osallistumiseksi, joiden tavoite on löytää ratkaisu Valko-Venäjän kriisiin tai edistää rajoittavien toimenpiteiden poliittisia tavoitteita, ja hätälentoja sekä lentoturvallisuuteen liittyviä kysymyksiä. Kyseiset poikkeukset on otettava huomioon asetuksessa (EY) N:o 765/2006.
                  
               
                     (4)
                  
                  
                     Asetus (EY) N:o 765/2006 olisi näin ollen muutettava tämän mukaisesti.
                  
               
                     (5)
                  
                  
                     Tässä asetuksessa säädettyjen toimenpiteiden tehokkuuden varmistamiseksi tämän asetuksen olisi tultava voimaan välittömästi,
                  
               ON ANTANUT TÄMÄN ASETUKSEN:
         
            1 artikla
            Asetuksen (EY) N:o 765/2006 3 artiklan 1 kohta korvataan seuraavasti:
            
               
                  ”1.   Poiketen siitä, mitä 2 artiklassa säädetään, liitteessä II luetelluilla verkkosivuilla ilmoitetut jäsenvaltioiden toimivaltaiset viranomaiset voivat antaa luvan tiettyjen jäädytettyjen varojen tai taloudellisten resurssien vapauttamiseen tai tiettyjen jäädytettyjen varojen tai taloudellisten resurssien asettamiseen saataville asianmukaisiksi katsominsa ehdoin, todettuaan, että kyseiset varat tai taloudelliset resurssit:
                  
                              a)
                           
                           
                              ovat tarpeen liitteessä I lueteltujen henkilöiden ja heidän huollettavinaan olevien perheenjäsenten perustarpeiden tyydyttämiseksi, mukaan lukien menot, jotka aiheutuvat elintarvikkeiden hankinnasta, vuokrasta tai asuntolainasta, lääkkeistä ja sairaanhoidosta, veroista, vakuutusmaksuista ja julkisten palvelujen käytöstä;
                           
                        
                              b)
                           
                           
                              on tarkoitettu yksinomaan oikeudellisiin palveluihin liittyvien kohtuullisten palkkioiden maksamiseen ja näistä palveluista aiheutuneiden kulujen korvaamiseen;
                           
                        
                              c)
                           
                           
                              on tarkoitettu yksinomaan jäädytettyjen varojen tai taloudellisten resurssien tavanomaisesta säilyttämisestä tai hoidosta aiheutuvien palkkioiden tai palvelumaksujen maksamiseen;
                           
                        
                              d)
                           
                           
                              on tarkoitettu yksinomaan sellaisen maksun suorittamiseen, joka on tarpeen johonkin seuraavista:
                              
                                          i)
                                       
                                       
                                          lentojen toteuttamiseen humanitaarisiin tarkoituksiin, henkilöiden evakuoimiseksi tai kotiuttamiseksi, taikka aloitteisiin liittyen, joilla tuetaan luonnonkatastrofien, ydinonnettomuuksien tai kemiallisten katastrofien uhreja;
                                       
                                    
                                          ii)
                                       
                                       
                                          lentojen toteuttamiseen kansainvälisten adoptiomenettelyjen puitteissa;
                                       
                                    
                                          iii)
                                       
                                       
                                          lentojen toteuttamiseen, jotka ovat tarpeen osallistumiseksi kokouksiin, joiden tavoitteena on löytää ratkaisu Valko-Venäjän kriisiin tai edistää rajoittavien toimenpiteiden poliittisia tavoitteita; tai
                                       
                                    
                                          iv)
                                       
                                       
                                          EU:n lentoliikenteen harjoittajan suorittamaan pakkolaskuun tai hätätilanteessa suoritettavaan lentoonlähtöön tai ylilentoon; tai
                                       
                                    
                        
                              e)
                           
                           
                              ovat tarpeen kriittisten ja selkeästi yksilöityjen lentoturvallisuuteen liittyvien asioiden hoitamiseksi ja niistä on etukäteen kuultu Euroopan unionin lentoturvallisuusvirastoa.”
                           
                        
            
         
         
            2 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Luxemburgissa 21 päivänä kesäkuuta 2021.
            
               
                  Neuvoston puolesta
               
               
                  Puheenjohtaja
               
               J. BORRELL FONTELLES
            
         
         
            (1)  EUVL L 285, 17.10.2012, s. 1.
         
            (2)  Neuvoston asetus (EY) N:o 765/2006, annettu 18 päivänä toukokuuta 2006, Valko-Venäjää koskevista rajoittavista toimenpiteistä (EUVL L 134, 20.5.2006, s. 1).
         
            (3)  Neuvoston täytäntöönpanopäätös (YUTP) 2021/1002, annettu 21 päivänä kesäkuuta 2021, Valko-Venäjän tilanteen johdosta määrättävistä rajoittavista toimenpiteistä annetun päätöksen 2012/642/YUTP täytäntöönpanosta (ks. tämän virallisen lehden s. 70)
         
            (4)  Neuvoston päätös (YUTP) 2021/1001, annettu 21 päivänä kesäkuuta 2021, Valko-Venäjän tilanteen johdosta määrättävistä rajoittavista toimenpiteistä annetun päätöksen 2012/642/YUTP muuttamisesta (ks. tämän virallisen lehden s. 67).